ปตท.สพ.ส่งสัญญาณบุก
การประกาศเพิ่มทุนของบริษัท ปตท.สำรวจและผลิตปิโตรเลียม (PTTEP) หรือ ปตท.สผ. จำนวน 650 ล้านหุ้น
23 ก.ค. 2555

โดย...เจียรนัย อุตะมะ
การประกาศเพิ่มทุนของบริษัท ปตท.สำรวจและผลิตปิโตรเลียม (PTTEP) หรือ ปตท.สผ. จำนวน 650 ล้านหุ้น เมื่อวันศุกร์ที่ 20 ก.ค. 2555 ที่ผ่านมา เกิดขึ้นภายหลังมั่นใจว่าจะสามารถซื้อหุ้นโคฟ เอนเนอร์ยี บริษัทก๊าซธรรมชาติจดทะเบียนในตลาดหลักทรัพย์อังกฤษ ตามที่ประกาศเจตนารมณ์ไว้เมื่อ 5 เดือนก่อน
การประกาศเพิ่มทุนครั้งนี้เป็นการเพิ่มทุนครั้งแรกในรอบ 14 ปี นับตั้งแต่ปี 2541 ที่ ปตท.สผ. ใช้ช่องทางอื่นๆ ทุกรูปแบบทั้งกู้ ขายหุ้นกู้ไฮบริดบอนด์
“การประกาศเพิ่มทุนครั้งนี้ไม่อยากให้ผู้ถือหุ้นตกใจ เพราะเป็นการเพิ่มการเติบโตและได้สินทรัพย์ที่มีมูลค่าเพิ่ม” เพ็ญจันทร์ จริเกษม รองกรรมการผู้จัดการใหญ่การเงินและบัญชีองค์กร ปตท.สผ. กล่าว
นับเป็นสัญญาณชัดเจนว่าจากนี้ไปหัวหอกด้านต่างประเทศของเครือ ปตท. เริ่มยุทธศาสตร์เชิงรุกในการบุกออกนอกประเทศ
“เทวินทร์ วงศ์วานิช” ประธานเจ้าหน้าที่บริหารบริษัท ปตท. (PTT) ยืนยันว่าเป็นการรองรับการขยายธุรกิจแบบก้าวกระโดดในการเพิ่มกำลังการผลิตตามเป้าหมาย 9 แสนบาร์เรล เทียบเท่าน้ำมันดิบต่อวันในปี 2563 โดยหวังว่าการเพิ่มทุนครั้งนี้จะระดมทุนได้ประมาณ 9.8 แสนล้านบาท เพื่อใช้ในการสำรวจ พัฒนา รวมทั้งการผลิตน้ำมันและก๊าซธรรมชาติ และขยายการลงทุนไปยังภูมิภาคต่างๆ ทั่วโลกในการหาแหล่งน้ำมันและก๊าซธรรมชาติ เพื่อเป็นการตอบสนองต่อการเพิ่มขึ้นของความต้องการใช้พลังงานของประเทศไทย
การเพิ่มทุนจำนวนดังกล่าวเป็นไปตามคาดหมายของนักวิเคราะห์บริษัทหลักทรัพย์ (บล.) กรุงศรี ที่ประมาณการไว้ก่อนหน้านี้ว่าจะกดดันต่อฐานะทางการเงินของบริษัทในระยะสั้น เพราะมูลค่าซื้อบริษัทโคฟ เอนเนอร์ยี สูงถึง 6 หมื่นล้านบาท และจำเป็นต้องใช้เงินลงทุนเพื่อพัฒนาโครงการนี้ในอนาคต เพื่อให้สามารถผลิตเชิงพาณิชย์ในปี 2561 จากราคาซื้อหุ้นโคฟ เอนเนอร์ยีที่หุ้นละ 240 เพนซ์ ที่จะทำให้อัตราส่วนหนี้สินสุทธิต่อทุนของ PTTEP สูงขึ้นจาก 0.3 เท่าไตรมาสแรกปีนี้เป็น 0.6 เท่า
อย่างไรก็ดี “สุกิจ อุดมศิริกุล” ผู้ช่วยกรรมการผู้จัดการสายงานวิจัย บล.ไทยพาณิชย์มีมุมมองว่าการถือหุ้นโคฟ เอนเนอร์ยี เป็นผลดีในระยะยาวจากปริมาณสำรองที่เพิ่มขึ้นและ บล.กรุงศรี เชื่อว่าจะเพิ่มปริมาณขายให้บริษัทตั้งแต่ปี 2561 ได้ไม่ต่ำกว่า 10% ต่อปี
อย่างไรก็ตาม ราคาหุ้นเพิ่มทุนยังไม่ถูกกำหนดโดยจะมีการสำรวจปริมาณความต้องการซื้อหุ้นจากผู้ลงทุนสถาบันทั้งในประเทศและต่างประเทศที่ระดับราคาต่างๆ ซึ่งเป็นวิธีการที่มีความโปร่งใสและใช้กันอย่างแพร่หลายในการเสนอขายหุ้นทั้งในประเทศและต่างประเทศ การกำหนดจำนวนหุ้นสุดท้ายในการเสนอขาย บริษัทพิจารณาจากจำนวนเงินทุนที่ต้องการและราคาเสนอขายสุดท้าย
ดังนั้น จำนวนหุ้นเพิ่มทุนที่บริษัทต้องออกเพิ่มอาจไม่ถึงจำนวน 650 ล้านหุ้น แต่จะเป็นจำนวนที่ทำให้บริษัทได้รับเงินจำนวนประมาณ 9.8 แสนล้านบาท ซึ่งขึ้นกับราคาเสนอขายหุ้นที่จะได้มีการกำหนดต่อไป
ทั้งนี้ หากอ้างอิงราคาขายครั้งสุดท้ายจากราคาปิดของหุ้น PTTEP เมื่อวันศุกร์ที่ 20 ก.ค.ที่ผ่านมา หุ้นละ 165.50 บาท คูณด้วยจำนวนหุ้นเพิ่มทุนทั้งหมด เท่ากับว่าเงินที่ ปตท.สผ. จะระดมทุนได้เท่ากับ 107,575 ล้านบาท
เพ็ญจันทร์ กล่าวว่า การเพิ่มทุนครั้งนี้จะทำให้ฐานะทางการเงินแข็งแกร่งต่อเนื่องไปอย่างน้อย 2 ปี และให้มีความพร้อมในการขยายการลงทุน ถ้าหากเจอกิจการที่ดีและยืนยันว่าการเพิ่มทุนไม่ได้เป็นผลจากการเข้าซื้อโคฟ เพราะมีเงินพร้อมแล้ว
นอกจากนี้ ก็จะมีหุ้นส่วนเกินไว้ส่วนหนึ่ง เพื่อดูแลราคาหุ้นที่เข้าซื้อขาย เพื่อให้ราคาหุ้นมีเสถียรภาพ
ด้านบริษัทแม่ ปตท. (PTT) ไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการ อนุมัติให้ซื้อหุ้นจดทะเบียนของ PTTEP 403 ล้านหุ้น เพื่อรักษาสัดส่วนการถือหุ้นเดิมใน PTTEP ที่ 62.29% ของจำนวนหุ้นที่จำหน่ายแล้วทั้งหมดก่อนการจัดสรรหุ้นสามัญเพิ่มทุนให้ผู้จัดหุ้นส่วนเกินในราคาที่เสนอขาย
การเข้าซื้อโคฟ เอนเนอร์ยี จะทำให้ PTTEP เข้าสู่ตลาดแอลเอ็นจี ด้วยแผนพัฒนาโครงการโมซัมบิกระดับโลกที่แหล่งก๊าซแอฟริกา เริ่มด้วยแอลเอ็นจี 2 โครงการ (10 ล้านตัน) ในปี 2562 และขยายเป็น 3 โครงการ 15 ล้านตัน ในปี 2564
อย่างไรก็ตาม ผลการรับซื้อจะสิ้นสุดวันที่ 25 ก.ค.นี้ หากไม่มีบริษัทใดยื่นเสนอราคารับซื้อแข่ง และมีผู้ถือหุ้นโคฟมาเสนอขายให้ PTTEP บริษัทก็จะซื้อหุ้นโคฟได้ทั้งหมด โดยขณะนี้บริษัท โคฟ เอนเนอร์ยี ได้เร่งให้ผู้ถือหุ้นตอบรับคำเสนอซื้อของ PTTEP
การประกาศเพิ่มทุนเมื่อเย็นวันศุกร์ที่ 20 ก.ค.ที่ผ่านมา ทำให้บรรดานักวิเคราะห์ในตลาดเชื่อว่าจะทำให้ราคาหุ้น PTTEP วันจันทร์ที่ 23 ก.ค. 2555 ร่วงลงไปประมาณ 20% ตามจำนวนหุ้นที่เพิ่มขึ้น